**РЕШЕНИЕ № ПВ – 41 – ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от РЗИ-Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Изграждане на хидромелиоративно съоръжение – система за капково напояване“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение:** в имоти с №041012 и №041082, с. Старо Железаре, община Хисаря, област Пловдив

**Възложител: „Стиди 2015“ ЕООД,** ЕИК 203537464,гр. Хисаря, бул. „Христо Ботев” №14

**Характеристика на инвестиционното предложение:**

Инвестиционното предложение включва изграждане на хидромелиоративно съоръжение – система за капково напояване на лозови насаждения от винени сортове.

Инвестиционното предложение ще се реализира в имоти с №041012 и №041082, с. Старо Железаре, община Хисаря, област Пловдив.

Процеси за реализиране на предложението:

* + проектиране, сваляне на стара подпорна конструкция и изкореняване на старите насаждения;
	+ подготовка на площите за засаждане;
	+ засаждане на лозите, изграждане на подпорна конструкция;
	+ изграждане на система за капково напояване - доставка и монтаж.

Монтажните работи свързани с изграждането на системата за капково напояване се свеждат до изкопни работи по трасетата на транспортния и разпределителен, тръбопровод, монтажни работи по тръбната мрежа и поливните крила, монтаж на командния възел и обратното засипване на изкопите.

Хидромелиоративно съоръжение представлява система от тръби за бавно и продължително напояване. За целта в тръбите са инсталирани специални капкоотделители за редуциране на налягането и равномерното разпределяне на водата по линията.

При изграждането на системата се предвижда механизирано изкопаване на канали за поставяне и монтаж на поливните тръбопроводи с максимални размери: ширина 0.20 м. и дълбочина 0.50 м. При изкопаването, хумусният пласт се запазва и отново се разстила по трасето на тръбопроводите.

За водозахранване на капковата система има сключен договор, за доставка на вода за напояване със „Сдружение за напояване Старо Железаре“.

Необходимото количество вода е 8 куб.м./дка за една поливка, като са нужни /при необходимост/ от 1 до 3 поливки годишно.

Транспортния достъп до имотите, обект на инвестиционното предложение ще се осъществява по съществуваща пътна инфраструктура, без прокарване на нови пътни връзки.

Инвестиционното предложение попада в обхвата на т.1, буква „в“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имоти с №№041012 и 041082, землище на с. Старо Железаре, общ. Хисаря, обл. Пловдив, в които се предвижда да се реализира инвестиционното предложение не попада в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона BG0002010 „Язовир Пясъчник” за опазване на дивите птици, обявена със Заповед №РД-574/08.09.2008 (ДВ бр. 85/2008 г.) на Министъра на околната среда и водите.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

● Предвидените изкопни дейности за полагане на тръбопроводи и капкови маркучи, както и полагане на съоръжения за изграждане на цялостната система за капково напояване ще бъдат ограничени върху разглежданите имоти в землището на с. Старо Железаре, община Хисаря, област Пловдив, чрез прилагане на съвременни технологии за проектиране и монтаж, като не се очакват отрицателни въздействия върху компонентите на околната среда.

* + - * В хода на експлоатация на обекта не се предполага замърсяване и дискомфорт на околната среда. Осъществяването на системата за капково напояване има изцяло положителен ефект, свързан с намаляване на почвената ерозия и отглеждане на насажденията с минимален разход на вода.
			* Не се очаква въздейсвие върху атмосферния въздух, тъй като монтирането на системата за капково напояване се свежда до строително-монтажни дейности, които не са свързани с емисии на шум и прахови замърсители.
			* Строително-монтажните дейности, свързани с изграждане на системата за капково напояване, се свеждат до изкопни работи за полагане на тръбопроводи, поставяне на маркучи и капкообразуватели. Иззетият хумусният пласт се запазва и отново се разстила по трасето на тръбопроводите.
			* За осъществяването на цялостното инвестиционно предложение не е необходимо изграждане на нова пътна инфраструктура, ще се използва съществуваща такава.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

 **III. Способността за асимилация на екосистемата в естествената околна среда**:

* Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0002010 „Язовир Пясъчник”.
* Поради отдалечеността на имота от защитената зона и характера на дейността, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

 **IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на изграждане на системата за капково напояване на насаждения, е ограничен и локален в рамките на разглежданите имоти. Технологията за напояване в настоящото инвестиционно предложение е съобразена с теренните особености, водоизточника и схемата на засаждане.
* Реализацията на инвестиционното предложение няма да повлияе върху качествата на почвата и земните недра. Земните изкопни маси, които ще се формират при полагане на елементите на системата ще се използват за обратно засипване и заравняване на терена.
* Монтирането на системата за капково напояване ще осигури ефективно отглеждане на насажденията с минимален разход на вода. Посредством дейността ще бъде намалено негативното въздействие на тенденциите за продължително засушаване през лятото, с което ще се повиши количеството и качеството на произвежданата продукция.
* Вероятността от поява на въздействие върху компонентите на околната среда от дейностите по изпълнението на проекта се определя като минимална. Въздействието върху водите ще бъде пряко, краткотрайно и временно в рамките на ежегодния поливен сезон. При осъществяването и експлоатацията на обекта няма да се формират отпадъчни води.
* По време на експлоатацията на инвестиционното предложение не се очаква отрицателно въздействие върху хората и респективно върху тяхното здраве, също така и върху компонентите на околната среда - атмосферния въздух, водите, почвите, земните недра, флората и фауната.
* С писмо изх. № 954/08.02.2017г. РЗИ-Пловдиве определила, че предвид характера на инвестиционното предложение, при спазване на нормативното законодателство не се очаква да възникне риск за човешкото здраве.
* Реализацията на предложението не предполага трансгранично въздействие.

 **V. Обществен интерес към предложението за строителство, дейности или технологии:**

* Съгласно изискванията на чл. 4, ал. 2 от Наредбата за ОВОС, възложителят е уведомил писмено за инвестиционното си намерение Кмета на Община Хисаря и Кмета на с. Старо Железаре а засегнатото население чрез обява.
* Съгласно изискванията на чл.6, ал.9 и ал.10 от Наредбата за ОВОС, възложителят е предоставил информацията за преценяване на необходимостта от извършване на ОВОС на Община Хисаря и Кметство с. Старо Железаре.
* Община Хисаря и Кметство с. Старо Железаре писмено са информирали, че информацията по Приложение №2 към чл.6 от Наредбата за ОВОС е поставена на обществено достъпно място и след изтичане на нормативно определения срок няма постъпили възражения.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет.**

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд – Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 07.03.2017г.**

*Директор на РИОСВ - Пловдив*